Горубляне
Горубляне е квартал в югоизточната част на София, част от район Младост на Столична община, и има население 6889 души. През Горубляне минава Самоковско шосе – основен път до град Самоков и зимния курорт Боровец. По-голямата част от квартала все още няма канализация. B Горубляне се намират 82 Основно училище „Васил Евстатиев Априлов“ и Читалище „Васил Левски – 1926“, известно с Танцов клуб „Бисери“, детска вокална група "Карамелчета', трио „Горубляне“, както и с школите си по акордеон и пиано. Кварталът е известен с голямото количество автокъщи, формиращи един от най-големите пазари за употребявани автомобили в Югоизточна Европа.

Футболният отбор на квартала беше Вихър. На неговия стадион се подготвят и юношите на професионалния Академик София.

В западната част на квартала (западно от стадион Вихър) се намира малкият жк Горубляне, също така известен като жк Експериментален. Както кв. Горубляне, така и ж.к. Експериментален използват пощенски код 1138.

История 
До 1978 година Горубляне е отделно село.

Според народни предания Горубляне съществува още преди България да падне под османско владичество.

При избухването на Балканската война в 1912 година двама души от Горубляне са доброволци в Македоно-одринското опълчение.

В Зографския поменник, обнародван от Йордан Иванов и датиращ от 1526 до 1728 година името на селото е записано като Короулиа. Преходът „к“-„г“ може да е синонимно обусловен от двойката думи кория-гора. Името на село Горубляне, днес квартал Горубляне, е сложносъставно, образувано от гора(кория) и блана- ливада, поляна, нива, лъка (чешки blana – морава, полски blonie – поляна, руски oblonье – ливада, укр. болоня -пасише, мера, беларус. болона – открито място пред село). В семантичен план името означава „кория(гора) насред полето“. Варианти на името са Корубле 1420, Горублан, Гурублян 1576.

Бележки 

Квартали и жилищни комплекси на София
Район Младост
Исторически села в област София